钦定古今图书集成/明伦汇编/氏族典/第406卷 > 吕嘉问
## 钦定古今图书集成/明伦汇编/氏族典/第406卷 > 吕嘉问

按《宋史吕嘉问传》：“嘉问，字望之，以荫入官，熙宁初，权
户部判官，筦诸司库务。王安石用魏继宗议，即京城
置市易务，命嘉问提举。嘉问恃势陵使薛向，出其上，
曾布代向，怀不能平。会神宗出手札询布，布访于魏
继宗，得实，具上嘉问为兼并之事。神宗将委布考之，
安石言二人有私忿，于是诏布与吕惠卿同治。惠卿”
故憾布，胁继宗使诬布语言增加，继宗不从，事未决，
安石去位，惠卿既执政，前狱遂成，嘉问亦出知常州。
安石复相，召检正中书户房。安石罢，以知江宁府转
运使何琬劾嘉问，徙润州，复坐免。久之，入为吏部郎
中、光禄卿。言者交论市易之患，于是削嘉问三秩，黜
知淮阳军。绍圣中，知开封府，尝荐邹浩，浩南迁，坐罢
知怀州，以龙图阁学士卒。